Jinsi usiku uliingia kijijini kwa kina Opio
Language: Swahili | Genre: Creative_writing

﻿Jinsi usiku uliingia kijijini kwa kina Opio  

Hapo zamani hakukuwa na majira ya  usiku katika kijiji cha kina Opio.  Watu walilala wakati wowote  walipochoka.  Walifanya kazi zao walipoamka.  
Siku moja, Opio alienda na mbwa  wake kuwinda. Baada ya muda mfupi,  mbwa walianza kumfukuza paa.  Opio aliwafuata akakimbia kwa muda  wa saa nyingi. Alipochoka alipumzika  halafu baadaye alianza kukimbia  tena.  Lakini, hakuwaona mbwa wake.  
Opio alijipata katika kijiji tofauti.  Alimwambia mwenye nyumba,  "Nimechoka. Nahitaji kupumzika."  Mtu yule alimjibu, "Unakaribishwa  kupumzika hapa. Je, ungependa  kunywa pombe kidogo?"  Opio alikuwa na kiu. Aliinywa pombe  kidogo kisha akalala.  
Opio alipoamka, hakuweza kuona.  Aliyafumba na kuyafumbua macho  yake mara nyingi.  Mwishowe, alimwambia mhisani wake,  "Ulinipa kinywaji kibaya. Siwezi tena  kuona sawasawa."  
Mwenye nyumba alimwambia,  "Hukunywa kinywaji kibaya na macho  yako ni sawasawa. Sasa hivi ni usiku.  Kwani hujui usiku? Siku ikiisha, usiku  hufuata."  Opio aliuliza maswali mengi kuhusu  usiku akapendezwa sana nao. Alikaa  hapo siku nyingine ili auone usiku  ukiingia tena.  
Asubuhi iliyofuata, yule mtu  alimweleza Opio, "Giza litakapoanza  kuingia, anza kutembea ukienda kijijini  kwenu. Ukitembea huku ukiangalia  mbele usiku utakufuata. Ukiangalia  nyuma usiku utapotea."  
Opio alifanya alivyoambiwa. Usiku huo  alianza kutembea akielekea kijijini  kwao.  Alihisi giza likimfuata nyuma. Alikuwa  na haja ya kuangalia nyuma lakini  alijizuia.  
Alipofika kijijini kwao, wanakijiji  waliogopa. Walimwuliza, "Huu ni  ugonjwa gani uliotuletea? Ni nini hiki  cheusi kinachokufuata?"  Opio akawaeleza, "Ndugu zangu, kitu  hiki cheusi kinachonifuata kinaitwa  usiku. Mnavyoogopa ndivyo  nilivyoogopa pia."  
Opio aliendelea kuwaeleza, "Ninyi  vilevile mtaupenda usiku. Mwangaza  ukija tutaweza kufanya kazi. Na usiku  ukiingia tutapumzika."  
Na hivyo ndivyo majira ya usiku  yalivyotambuliwa katika kijiji cha kina  Opio.  


Source www.africanstorybook.org